漁獲嘅神蹟

漁獲嘅神蹟喺《聖經》記載耶穌行過兩次呢個神蹟，第一次記載喺《路加福音》5章1-11節，耶穌呼召門徒之前；第二次記載喺《約翰福音》21章1-14節，耶穌復活之後。

聖經譯文

概覽
路加福音
西門彼得、安得烈、雅各同約翰呢四個人喺耶穌受洗之後，跟從佢、做佢嘅門徒；但係而家又返到老本行去捉魚。呢啲人成晚努力打魚，一啲收穫都冇，第二日只好離開船去洗網。嗰陣時，耶穌就企喺革尼撒勒湖邊，吸引相當多嘅群眾，自己上咗西門隻船，並叫佢將船撐開，離岸幾步。耶穌就坐低，喺船上教訓群眾。耶穌講完之後，對西門彼得話：「將船開到水深嘅地方撒網攞魚。」耶穌竟然主動同佢哋一齊捉魚。西門彼得卻以自己嘅打魚經驗提出抗議，話：「老師，我哋成晚勞力，乜嘢都攞唔到。不過我聽你話，我就撒網。」冇幾耐網就裝滿咗魚，佢哋重要請其他船嘅人嚟幫忙，因為船就快沉落去。彼得嗰陣時就跪喺耶穌面前話：「主呀，離開我啦，我係個罪人。」耶穌話：「唔使驚！而家開始，你要得人喇。」回答得非常美妙！喺打魚到嘅神蹟，耶穌啟示咗自己係至高無上嘅。話佢嚟到世上要做嘅工，並需要佢哋幫忙，就係要得人。門徒喺以後嘅人生大海上面，經歷風暴、危險，而得著人嘅時候，佢哋必定諗起昔日耶穌嚟到佢哋中間，同佢哋一齊打魚嘅經歷，向佢哋指出耶穌係主。

約翰福音
耶穌復活之後，有七個門徒喺加利利。彼得話佢要去捉魚，其他門徒都一齊跟住去。佢哋做嘅似乎唔係一個事先計劃嘅行動，而係即興嘅，所以，佢哋並唔係要重操故業。就快天光嘅時候，耶穌喺海岸上出現，但係門徒認唔出係佢。耶穌問佢哋有冇嘢食，佢哋話冇。耶穌建議佢哋將網撒喺船嘅右邊，果然打滿成網魚。耶穌所愛嘅門徒對彼得話：「係主！」彼得為咗見耶穌，即刻着返件衫跳落水，游水上岸，而其他門徒就坐船。佢哋發現耶穌已經起咗炭火，準備咗魚，重有一啲餅。耶穌叫佢哋將啱啱打到嘅魚拎幾條過嚟，彼得就去攞。個網滿咗大魚，共有一百五十三條。耶穌請佢哋嚟食早飯，並將魚同餅分派畀佢哋。佢哋卻冇一個敢問耶穌係邊個，因為知道係主。

聖經
耶穌嘅神蹟
基督教
天主教